b'\n_START_ARTICLE_\nShenphen Rinpo\xc4\x8de\n_START_SECTION_\nU\xc4\x8ditelji\n_START_PARAGRAPH_\nPrvi Chatellierjev u\xc4\x8ditelj je bil Gelug mojster Kensur Ge\xc5\xa1e Tegchok. Drugi pomembni u\xc4\x8ditelji so Thubten Zopa Rinpo\xc4\x8de, 14. Dalajlama, Gomo Tulku, Lama Gendun Rinpo\xc4\x8de in Dilgo Khyentse Rinpo\xc4\x8de.\n_START_SECTION_\nDejavnost\n_START_PARAGRAPH_\nLeta 1986 so Chatellierja zaprosili, da za\xc4\x8dne u\xc4\x8diti, kar po\xc4\x8dne od tedaj. Po nekaj letih \xc5\xbeivljenja v samostanu se je Chatellier za nekaj \xc4\x8dasa posvetil \xc5\xa1tudiju medicine v Parizu (Facult\xc3\xa9 Libre des Sciences de la Sant\xc3\xa9), kmalu za tem pa se je lotil humanitarnih dejavnosti, zaradi katerih ga je pot za ve\xc4\x8d kot pet let popeljala v Indijo, Nepal in Rusijo (kjer je delal z brezdomnimi otroki). Dru\xc5\xa1tvo AMCHI je nastalo v oporo organizaciji humanitarnih dejavnosti._NEWLINE_Chatellier je med letoma 1998 in 2001, na pro\xc5\xa1njo Lame Zope Rinpo\xc4\x8deja, duhovnega vodje Zavoda za ohranitev tradicije mahajana (FPMT), slu\xc5\xbeil kot vodja centra za umike v Gr\xc4\x8diji. Leta 2000 je Chatellier ustanovil Budisti\xc4\x8dno kongregacijo Dharmaling. Potem je od\xc5\xa1el v \xc5\xa0panijo in odprl majhen center, kjer je ostal do leta 2002._NEWLINE_Od leta 2002 je imel Chatellier stalno prebivali\xc5\xa1\xc4\x8de v Sloveniji, kjer je odprl budisti\xc4\x8dni tempelj, s polnim programom u\xc4\x8denj in praks ter navezal stike z nekaj vidnej\xc5\xa1imi osebnostmi, med njimi takratnim predsednikom Janezom Drnov\xc5\xa1kom. Leta 2003 je po izrednem postopku kot verski voditelj pridobil slovensko dr\xc5\xbeavljanstvo. Slovenijo je zapustil, ko ga je eden od posvojenih otrok obto\xc5\xbeil spolnega napada, a je ovadbo kasneje umaknil. Leta 2012 je odmeval fizi\xc4\x8dni napad neznancev nanj, za katerega pa je policija ocenila, da ga je insceniral sam, in ga ovadila za krivo prijavo. Sam se je medtem vrnil v Francijo; odtlej pogosto potuje po Evropi in predava, Sloveniji pa se izogiba. Kot razlog navaja bodisi ob\xc4\x8dutek ogro\xc5\xbeenosti, bodisi zdravstvene te\xc5\xbeave, za katere pa sodi\xc5\xa1\xc4\x8du kljub ve\xc4\x8dkratnim pozivom ni poslal ustrezne zdravni\xc5\xa1ke dokumentacije. Sodi\xc5\xa1\xc4\x8de zaradi njegove odsotnosti ni pri\xc4\x8delo z obravnavo, tako da je ovadba za krivo prijavo zastarala leta 2017, proti njemu pa se medtem pri\xc4\x8del \xc5\xa1e nov postopek zaradi obto\xc5\xbebe spolnega napada na mladoletnico.\n_START_SECTION_\nTradicija\n_START_PARAGRAPH_\nChatellier, ki je bil po lastnih besedah dele\xc5\xbeen tradicionalnega urjenja in naj bi prejel \xc5\xa1tevilne transmisije iz tradicije tibetanskega budizma, v Dharamsali in samostanu Sera-Jhe (Indija), prav tako v samostanu Kharnang (Tibet), \xc5\xbeeli pou\xc4\x8devati budizem, ki ni pre\xc5\xbeet s tibetansko kulturo in ki gre preko meja izobra\xc5\xbeevalnih in politi\xc4\x8dnih korenin Tibeta._NEWLINE_Chatellier zagovarja budizem, ki bi bil tesneje povezan z dru\xc5\xbebo, ki bi ponujal ve\xc4\x8d podpore \xc5\xa1ir\xc5\xa1i javnosti (obiski bolni\xc5\xa1nic, \xc5\xa1olska izobrazba) in se osredoto\xc4\x8dal predvsem na uporabo Darme v vsakdanjem \xc5\xbeivljenju. Zato se je \xc5\xbee pred leti lotil prilagajanja tibetanskega budizma zahodnemu svetu. Prilagoditve se nana\xc5\xa1ajo tudi na obla\xc4\x8dila. Chatellier je oblikoval bolj \xc2\xbbzahodnja\xc5\xa1ki\xc2\xab\xc2\xa0tip budisti\xc4\x8dnih obla\xc4\x8dil.'